Nariadenie Rady (ES) č. 399/94
z 21. februára 1994
o osobitných opatreniach pre sušené hrozno
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže sušené hrozno čelí predajným ťažkostiam napriek výrobným dotáciám a opatreniam na ochranu hraníc, ktoré sa na ne vzťahujú; keďže tieto ťažkosti prispievajú najmä k postupnému zhoršovaniu konkurencieschopnosti produktu; keďže sa s cieľom nápravy danej situácie majú zaviesť opatrenia na zlepšenie kvality produktu a jeho predaja;
keďže, so zreteľom na výrobné, skladovacie a spracovateľské podmienky v hlavnom regióne vyrábajúcom sušené hrozno, prvý z týchto cieľov je možné dosiahnuť formou odbornej prípravy ľudí zamestnaných v tomto sektore a taktiež zefektívnením postupov, ktoré nasledujú po zozbieraní hrozna, okrem toho, lepšie pochopenie obchodných tokov napomôže presne umiestniť kontroly s cieľom zvýšenia predaja hrozna vyrobeného v spoločenstve;
keďže účelom týchto očakávaných opatrení je dosiahnuť ciele článku 39 Zmluvy; keďže sa tieto preto majú považovať za intervenčné opatrenia určené na zjednotenie trhu; keďže opatrenia na odbornú prípravu a opatrenia na podporu predaja budú financované z úspor, ktoré sú výsledkom uplatňovania zrážkových sadzieb uvedených v článku 1 ods 1 nariadenia Rady (EHS) č. 1206/90 zo 7. mája 1990 ustanovujúceho všeobecné pravidlá pre systém výrobných dotácií pre spracované ovocie a zeleninu [4],
PRIJALA TOTO NARIADENIE:
Článok 1
Osobitné opatrenia týkajúce sa kvality a podpory predaja sušeného hrozna vyrobeného v spoločenstve a zatriedeného do položiek KN 08062011, 08062012, 08062091 a 08062092 sa prijmú v súlade spostupmi uvedenými v článku 4.
Opatrenia zahŕňajú:
- vo vzťahu ku kvalite:
a) opatrenia na odbornú prípravu;
b) opatrenia na zlepšenie prepravných a skladovacích podmienok;
c) opatrenia na technický rozvoj nových parametrov kvality a klasifikácie a na rozvoj efektívnych postupov na vykonávanie sušenia, čistenia, triedenia a skladovania na pôde alebo na rastline;
- vo vzťahu k podpore predaja:
d) štúdia európskeho trhu;
e) informačný program zameraný na osobitý druh výrobku spoločenstva a založený na výsledkoch vyššie vedených opatrení.
Článok 2
1. Opatrenia uvedené v článku 1 realizujú zastupiteľské skupiny s členmi v rôznych odvetviach priemyslu a tým poskytujú záruku, že navrhované opatrenia sa budú riadne vykonávať. Reprezentatívnosť skupiny sa posúdi v záujme sledovaného cieľa.
Opatrenia uvedené v bodoch d a e môže realizovať aj Komisia.
2. Spoločenstvo prispieva až do výšky 70 % finančného krytia opatrení uvedených v článku 1.
V prípade opatrení uvedených v bodoch a, d a e článku 1 sa však tento príspevok môže zvýšiť až do výšky 90 %, 100 % a 100 % jednotlivo.
Článok 3
Výdavky, ktoré vzniknú dôsledkom opatrení uvedených v článku 1, sa považujú za výdavky intervencie určené na zjednotenie poľnohospodárskych trhov v zmysle článku 3 ods 1 nariadenia Rady (EHS) č. 729/70 z 21. apríla 1970 o financovaní spoločnejpoľnohospodárskej politiky [5]. Tieto výdavky hradí Záručnásekcia EPUZF.
Článok 4
Podrobné pravidlá uplatňovania tohto nariadenia sa ustanovujú v súlade s postupmi ustanovenými v článku 22 nariadenia Rady (EHS) č. 426/86 z 24. februára 1986 o spoločnej organizácii trhu s výrobkami spracovanými z ovocia a zeleniny [6].
Článok 5
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. februára 1994.